Язын бөреләнеп яфрак ярырга әзерләнгән агачлар белән әңгәмә

Алинә быел 9нчы сыйныфны тәмамлый. Менә алар утырган кабинет тәрәзәсеннән кулын изәп, күзен кысып, апрель кояшы тышка чакыра,телен күрсәтеп үчекли. Лилия Рәис кызы бертуктаусыз нәрсәдер аңлата, шелтәле карашын Алинәгә дә ташлый. Алинәнең бер генә дә дәресне тыңлыйсы килми: “Кайчан кыңгырау шалтырый инде.Бүген бигрәк дәрес озакка сузылды”, - дип уйлады кызчык. Ниһаять, кыңгырау шалтырады. Алинә мәктәп ихатасына ашыкты. Аның танавын ярып, хуш исле язгы һава килеп бәрелде. Ул күкрәген киереп бер тын алды. Бигрәк матур аларның мәктәп бакчасы. Аның алдында йөзеллаган каеннар үзләренең колачларын җәйгән. Менә аларның киң ябалдашларына оя корган каргалар кемузардан чыбык-чабык ташый, сыерчыклар инде йомыркаларын салган, үзләренең бәбиләрен чыгуларын түземсезләнеп көтәләр. Ата сыерчыклар ана сыерчыкларга җим ташый. Шуларга мөкиббән китеп озак карап торды Алинә. Аркасын каенга куеп, җылы кояшта иркәләнде. Берзаман менә-менә дөньяга нарасыен тудырырга әзерләнгән ана кебек тулышкан каен бөресенә күзе төште.

* Ии, сабый, син әзерме бу дөнҗяга күзләреңне ачырга?
* Әзерәк көтәм әле. Җылы май айларының җилләренең сак кына кагылуын көтә-ә -әм!
* Май айларының да җилләре төрле була ләбаса. Яшенле яңгырлары белән килә бит. Курыкмассыңмы?
* Әниемнең киң ябалдашлары саклый безне. Аннан соң бит без ялгыз түгел. Күрәсеңме, минем кебекләр күк йөзендәге йолдызлар сыман бихисап бит!
* Дөньяга тусаң, үз урыныңны табалырсыңмы, бөрекәем?
* Сылуым, әлбәттә! Без әле бик кечкенә, чыпчык үкзе булган вакытта ук кирәклебез. Оныттыңмыни, кышын салкын тиеп чирләгәч, әниең эшеннән кайтышлый безне бер уч җыеп алды. Кайткач, аларны сиңа төнәтеп эчерде. Аннары күп кенә кошлар безнең белән туклана. Менә без, озакламый яфрак ярырбыз. Әтиең май себеркесен бәйләр, аның белән чабынып җибәрсәң, тәнен сихәтләнер, аруларың онытылыр. Без бөркегән хуш исләр үпкәләреңне чистартыр, начар уйларыңнан арындырыр. Чибәрем, нигәдер үзеңнең бер дә кәефең юк. Мондый матур яз айларныда балтаң суга төшкән төсле күренәсең? Ни булды?
* Имтиханнар җитә, бирә алырмынмы?
* Әлбәттә, иң беренче чиратта үзеңә ышан. Менә безгә кара: зәмхәрир кыш айларын үткәреп, тормышны яратып, яңа максатлар белән язга чыктык. Көчле давыллар, корылык та безне җиңә алмый. Ә беләсеңме ни өчен? Без тормышны яратабыз, һәр туган көнгә сөенеп яшибез. Әгәр без булмасак, һаваны кем чистартыр, сезне кем кояшның кызу нурларыннан саклар? Менә син акыллым, шушы тормыш сынауларына бирешмә. Барысы да үтә.

Алинә каенның киңәшләрен күңеленә сеңдерә барды, тәненә бер җиңеллек йөгерде. Берзаман сагызлы бөре тышчасы көнбагыш кабыгыдай “черт” итеп ярылып китте, эчтән каз бәбкәсе кебек яшҗкелт - сары нәфис яфракчык килеп чыкты. Ул Алинәгә серле генә күз кысты. Ә бөре күлмәге:

* Ярый, хуш! Мин үз вазифамны үтәдем.Хәзер үзең үс инде! – дигән кебек, бөтерелә-бөтерелә былтыргы яфраклар өстенә килеп төште. Шулвакыт, дәрескә чакырып, кыңгырау да шалтырады.